**Elizabeth Fries Lummis Ellet**, nada en Sodus Point (Nova York) o 18 de outubro de 1818 e finada en Nova York o 3 de xuño de 1877, foi unha escritora, historiadora e poetisa estadounidense. Foi a primeira escritora en rexistrar as vidas das mulleres que participaron na guerra de Independencia dos Estados Unidos.

Naceu baixo o nome de Elizabeth Fries Lummis e publicou o seu primeiro libro, *Poems, Translated and Original* (*Poemas, traducidos e orixinais*), en 1835. Casou co químico William Henry Ellet e mudáronse a Carolina do Sur. Publicou varios libros e múltiples artigos en xornais. En 1845 regresou a Nova York e asentouse na súa escena literaria. Viuse envolta nun escándalo público que involucraba a Edgar Allan Poe e a Frances Sargent Osgood, e posteriormente noutro con Rufus Wilmot Griswold. A súa obra máis importante, *The Women of the American Revolution* (*As mulleres da Revolución americana*), publicouse en 1845. O libro, de tres volumes, amosaba as vidas das mulleres patriotas da historia temperá dos Estados Unidos. Continuou escribindo até a súa morte en 1877.

Traxectoria
-----------

### Primeiros anos

Elizabeth Fries Lummis naceu en Sodus Point, Estado de Nova York, o 18 de outubro de 1818. A súa nai foi Sarah Maxwell
(1780-1849), filla do capitán da guerra de Independencia dos Estados Unidos, John Maxwell. Durante a guerra, Maxwell foi tenente da primeira compañía do Condado de Sussex, e foi ascendido a capitán e enlistado no Segundo Rexemento da milicia do Condado de Hunterdon. Foi tamén capitán no rexemento do coronel Spencer do exército continental, desde o 7 de febreiro de 1777 ao 11 de abril de 1778. Posteriormente enlistouse no exército do xeneral George Washington como capitán dunha compañía de cen voluntarios coñecidos como «a compañía de Maxwell».

O seu pai foi William Nixon Lummis (1775-1833), un prominente doutor que estudou medicina en Filadelfia baixo a tutela do famoso médico Benjamin Rush. A principios do século XIX, deixou Filadelfia e comprou o estado Pulteney en Sodus Point, condado de Wayne, Nova York. Elizabeth Lummis asistiu ao seminario feminino de Aurora, na cidade homónima, Nova York, onde estudou, entre outras materias, francés, alemán e italiano. A súa primeira obra publicada, ós seus 16 anos, foi unha tradución do *Eufemio dei Messina* de Silvio Pellico.

### Carreira literaria

En 1835 publicou o seu primeiro libro, intitulado *Poems, Translated and Original* (*Poemas, traducidos e orixinais*), no que se incluía a súa traxedia *Teresa Contarini*, baseada na historia de Venecia, que foi interpretada con éxito en Nova York e noutras cidades. Por aquel tempo, casou con William Henry Ellet (1806-1859), un químico de Nova York. A parella mudouse a Columbia (Carolina do Sur) cando el obtivo unha praza de profesor de química, mineraloxía e xeoloxía na facultade de Carolina do Sur en 1836.

Durante este tempo, Elizabeth Ellet publicou varios libros. En 1839 escribiu *The Characters of Schiller* (*Os personaxes de Schiller*), un ensaio crítico sobre o escritor Friedrich Schiller no que incluíu a súa tradución de varios dos seus poemas. En 1840 escribiu *Scenes in the Life of Joanna of Sicily* (*Escenas da vida de Joanna de Sicilia*), unha historia do estilo de vida da nobreza feminina, e *Rambles about the Country* (*Paseos polo país*), unha vívida descrición das paisaxes que observara durante as súas viaxes polos Estados Unidos. Continuou escribindo poemas, traducións e ensaios sobre a literatura europea, cos que contribuíu ao *American Monthly*, ao *North American Review*, ao *Southern Literary Messenger*, ao *Southern Quarterly Review*, e a outros xornais escribindo abundantemente nunha ampla variedade de xéneros.

En 1845, deixou ao seu esposo no sur e mudouse de volta a Nova York, onde retomou o seu lugar como membro da sociedade literaria xunto a escritores como Margaret Fuller, Anne Lynch Botta, Edgar Allan Poe, Rufus Wilmot Griswold, Anna Cora Mowatt e Frances Sargent Osgood.

Frances Sargent Osgood, unha das persoas, xunto a Edgar Allan Poe, que se viron envoltas nun escándalo con Ellet a mediados da década de 1840.
### Escándalo

Durante ese tempo Ellet participou nun notorio escándalo que involucraba a Edgar Allan Poe e a Frances Sargent Osgood, ambos casados con outras persoas. As versións sobre os detalles do escándalo e a secuencia de eventos difiren entre si. Nese momento, Poe estaba na cima da súa fama polo seu poema *O corvo*. Varias mulleres activas dentro dos círculos literarios do momento enviábanlle cartas, e entre elas, Ellet e Osgood. Algunhas das cartas poderían ser de flirteo ou amorosas. Ellet tamén adoitaba pasar o tempo discutindo asuntos literarios co escritor, polo que é posible que competise con Osgood polo seu afecto. Poe escribiu varios poemas para e sobre Osgood, incluíndo *A Valentine* (*Cartón do día de San Valentín*).

Durante unha visita á casa de Poe en xaneiro de 1846, Ellet supostamente viu algunhas cartas de Osgood que lle mostrou a esposa do escritor, Virginia, e subsecuentemente aconsellou á poetisa que pedise que llas devolvesen, implicando que eran unha indiscreción. En representación de Osgood, Margaret Fuller e Anne Lynch Botta pedíronlle a Poe que devolvese as cartas. El, anoxado pola súa interferencia, suxeriu que Ellet debería «coidarse das súas *propias* cartas». Nunha delas, escrita en alemán, pedíalle a Poe que «a visitase na súa residencia esa noite», unha frase que se presume debía ter fins seductivos, aínda que el ignorouna ou non a entendeu. Logo reuniu as súas cartas e deixounas en casa de Ellet. A pesar de que xa llas devolvera, Ellet pediulle ao seu irmán que «*esixira por min as cartas»*. O seu irmán, o coronel William Lummis, non creu que llas entregara xa, e ameazou de morte ao escritor. Para defenderse, Poe pediulle unha pistola a Thomas Dunn English, quen directamente non cría que Ellet lle enviara carta algunha.

Samuel Stillman Osgood, esposo de Frances Sargent, ameazou con demandar a Ellet a menos que se desculpase formalmente. Elizabeth retirou as súas declaracións e retractouse nunha carta a Frances en que dicía: «A carta que me ensinou Mrs Poe *debe ser unha falsificación* feita polo propio Poe». Botou toda a culpa a Poe, suxerindo que o incidente se produciu porque o escritor era «dado á bebida, e proclive a actos de tolemia». Ellet difundiu o rumor da tolemia de Poe, que foi retomado por outros inimigos do autor e mesmo viu a luz nas páxinas de varios xornais. O escándalo soamente concluíu cando Osgood se reconciliou co seu marido. Con todo, a fráxil esposa de Poe, Virginia, quedou moi afectada por todo o asunto. Estivera recibindo cartas anónimas sobre as supostas indiscrecións do seu marido xa desde xullo de 1845. Crese que Ellet estaba detrás destes anónimos, que chegaron a alterar a Virginia até o punto de que no seu leito de morte declararía que «Mrs. E.» fora a súa asasina. Como Poe describiu uns anos máis tarde: «Desdeñei a Mrs. E simplemente porque me repugnaba, e até este día non cesou a súa persecución *anónima*.»

### *The Women of the American Revolution*

Primeira páxina da edición de 1856 de *The Women of the American Revolution.*
Ao redor de 1846, Ellet comezou un enorme proxecto de escritura histórica; describir as historias e vidas das mulleres que se sacrificaron e comprometeron coa guerra de independencia. Para facelo investigou cartas privadas sen publicar e diarios, e entrevistou a varios descendentes das mulleres dos tempos da guerra e das fronteiras. Foi a primeira historiadora en levar a cabo tal esforzo. Notou a «abundancia de material sobre a historia [masculina] de acción», e tentou engadir certo balance contando o lado feminino, referíndose ás "nais" fundadoras como provedoras do «cultivo no santuario doméstico dese amor pola liberdade civil que logo se acendeu nunha chama e verteu luz no mundo».

Atopou tanta información de tantas patriotas que a primeira edición de *The Women of the American Revolution* (*As mulleres da revolución americana*) de 1848 tivo que ser publicada en dous volumes, que foron tan ben recibidos que se publicou en 1850 un terceiro volume con material adicional. Os historiadores posteriores consideran estes volumes a súa obra máis importante. Ademais, Ellet tamén escribiu *Domestic History of the American Revolution* (*Historia doméstica da revolución americana*), no que resumía o mesmo material en narrativa e que tamén se publicou en 1850.

Ellet contou as historias das mulleres de cada colonia e de todas as clases sociais, exceptuando ás afroamericanas, ás que decidiu ignorar. Algunhas das mulleres sobre as que escribiu, como Martha Washington, Abigail Adams, Mercy Otis Warren e Ann Eliza Bleecker, entre outras, eran famosas por mérito propio. Tamén escribiu sobre algunhas máis escuras, pero de igual valor, as esposas que, fronte á invasión inglesa, criaban aos seus fillos e defendían os seus fogares. Escribiu: «É case imposible apreciar agora a vasta influencia do patriotismo das mulleres no destino da nacente república».

O antólogo e crítico Rufus Wilmot Griswold axudara a Ellet na creación do libro e deulle acceso aos rexistros da Sociedade Histórica de Nova York, da que era membro. Con todo, a escritora non recoñecía a súa asistencia, o que anoxou ao vengativo Griswold. Nunha crítica, Griswold sinalou: «coa asistencia duns poucos cabaleiros máis familiares que ela coa nosa experiencia pública e doméstica, fixo un valioso e interesante traballo.»

### Traballo posterior

Cuberta de *The Practical Housekeeper* (1857).
Cando xa era unha establecida e respectada autora, Ellet escribiu *Family Pictures from the Bible* (*Figuras familiares da Biblia*) en 1849. En 1850, escribiu *Evenings at Woodlawn* (*Tardes en Woodlawn*), unha recompilación de lendas e tradicións alemás, e *Domestic History of the American Revolution* (*Historia doméstica da revolución americana*), posiblemente a única historia sobre a guerra de Independencia contada tanto dende a perspectiva masculina como da feminina. De 1851 a 1857 escribiu *Watching Spirits* (*Espíritos gardiáns*), *Pioneer Women of the West* (*Mulleres pioneiras do oeste*), *Novelettes of the Musicians* (*Novelas curtas dos músicos*) e *Summer Rambles in the West* (*Paseos de verán no oeste*), este último inspirado nunha viaxe en bote polo río Minnesota en 1852. Unha cidade local, Eden Prairie, recibiu o seu nome de Ellet e dedicou un camiño na súa honra.

En 1857, Ellet publicou unha enciclopedia de 600 páxinas sobre a economía doméstica estadounidense titulada *The Practical Housekeeper* (*A ama de chaves práctica*). A guía, que parecía estar orientada a un público feminino de clase media-alta, estaba organizada en tres partes: cociña, limpeza e cuestións farmacéuticas. Incluía miles de receitas e consellos, con referencias a filósofos, científicos e civilizacións antigas. Tamén tiña 500 ilustracións de gravados en madeira. No prefacio escribiu: «Non se publicou no país, dentro dos límites dun conveniente manual, un sistema completo sobre economía doméstica.»

Obras posteriores inclúen *Women Artists in All Ages and Countries* (*Mulleres artistas de todos os tempos e países*, 1859), o primeiro libro do seu estilo en representar unha historia de artistas femininas. Escribiu *The Queens of American Society* (*As raíñas da sociedade americana* 1867), e *Court Circles of the Republic* (*Círculos da corte da república* 1869), unha mirada á vida social de dezaoito presidentes desde George Washington a Ulysses S. Grant.

### Últimos anos

En 1850, Ellet e o seu esposo volvéronse a mudar a Nova York, onde el pasou os seus últimos anos como asesor químico para a compañía de gas de Manhattan. 

Ellet viuse envolta no caso de divorcio de Rufus Griswold coa súa segunda esposa, Charlotte Myers, en 1852. Xunto a Ann S. Stephens escribiulle a Myers dicíndolle que non permitise o divorcio, e á súa vez, a Harriet McCrillis, quen ía a casar con Griswold trala separación, para que terminase a súa relación con el. Logo de que o divorcio fose concedido, Ellet e Stephens continuaron escribindo a Myers e convencérona de revogalo o 23 de setembro de 1853. O 24 de febreiro de 1856, a apelación chegou á corte, onde Ellet e Stephens deron extensos testemuños en contra do carácter de Griswold. Nin este último nin Myers asistiron e a apelación foi desestimada. Cando Griswold morreu en 1857, Sarah Anna Lewis, amiga e escritora do editor, suxeriu que Ellet empeorara a súa enfermidade e que acosara «a Griswold até a morte».

En 1857 Ellet substituíu a Ann Stephens como editora literaria do *Evening Express* de Nova York. O seu esposo morreu dous anos máis tarde, en 1859. Continuou escribindo, e a pesar de non ter fillos, impulsou obras de caridade para mulleres e nenos empobrecidos dando conferencias para reunir fondos. Ellet, episcopalista a maior parte da súa vida, converteuse ao catolicismo nos seus últimos anos. Morreu da enfermidade de Bright na cidade de Nova York o 3 de xuño de 1877, e foi enterrada xunto ao seu esposo no cemiterio de Green-Wood en Brooklyn.

Legado
------

Ellet foi a primeira historiadora en escribir extensamente sobre a relación das mulleres coa Revolución americana. Cría que as mulleres daban forma á historia coa súa influencia, o que se facía con «sentimento». Cría que era tan difícil de definir que declarou que «a historia non lle pode facer xustiza».

Obras
-----

Lista de obras segundo o proxecto MSU de historia estadounidense:

* *Euphemio of Messina* (1834) tradución
* *Poems, Translated and Original*, incluíndo a obra teatral *Teresa Conarini* (1835)
* *The Characters of Schiller* (1839)
* *Joanna of Sicily* (1840)
* *Rambles about the Country* (1840)
* *The Women of the American Revolution* (1848-50) (3 volumes)
* *Evenings at Woodlawn* (1849)
* *Family Pictures from the Bible* (1849)
* *Domestic History of the American Revolution* (1850)
* *Watching Spirits* (1851)
* *Nouvelettes of the Musicians* (1851)
* *Pioneer Women of the West* (1852)
* *Summer Rambles in the West* (1853),
* *The Practical Housekeeper* (1857)
* *Women Artists in All Ages and Countries* (1859)
* *The Queens of American Society* (1867)
* *Court Circles of the Republic* (1869)

Notas
-----

1. 1 2  "Librarycompany". Arquivado dende o orixinal o 02 de xaneiro de 2011. Consultado o 1 de maio de 2007.
2. 1 2  "Elizabeth Fries Lummis". Consultado o 30 de maio de 2007. [*Ligazón morta*]
3. 1 2  Diamant, Lincoln (1998). *Revolutionary Women in the War for American Independence*. Westport, CT: Greemwood Publishing Group. ISBN 0275962636.
4. ↑  "Official Register of the Officers and Men of New Jersey in the Revolutionary War by William Stryker". Arquivado dende o orixinal o 18 de marzo de 2008. Consultado o 24 de abril de 2008.
5. 1 2  "Southern New York". Arquivado dende o orixinal o 30 de setembro de 2007. Consultado o 8 de agosto de 2007.
6. ↑  "New York Times Archives". Consultado o 19 de abril de 2008.
7. ↑  "Britannica". Consultado o 1 de maio de 2007.
8. 1 2 3 4 5  "MSU Library". Arquivado dende o orixinal o 14 de xuño de 2010. Consultado o 1 de maio de 2007.
9. ↑  Drake, Francis Samuel (1872). *Dictionary of American Biography*. Boston: James R. Osgood and Co. pp. 301.
10. ↑  Elfe, Wolfgang; James N. Hardin, Günther Holst (1992). *The Fortunes of German Writers in America: Studies in Literary Reception*. Carolina do Sur: Univ of South Carolina Press. pp. 22. ISBN 0872497860.
11. 1 2  "Ellet, E. F. (Elizabeth Fries), 1818-1877". *Literature Online Biography*. Consultado o 16 de abril de 2008. [*Ligazón morta*]
12. ↑  "For women". Arquivado dende o orixinal o 11 de setembro de 2007. Consultado o 1 de maio de 2007.
13. ↑  "Lectures and Articles on Edgar Allan Poe". E.A. Poe Society. Consultado o 13 de outubro de 2007.
14. 1 2 3  Meyers, 191.
15. ↑  No inglés orixinal: «look after her *own* letters».
16. 1 2  Silverman, 290.
17. ↑  No inglés orixinal: «Call for it at her residence this evening».
18. ↑  Silverman, 291.
19. ↑  No inglés orixinal: «to *demand of me the letters*»
20. ↑  No inglés orixinal: «The letter shown me by Mrs Poe *must have been a forgery* created by Poe himself».
21. ↑  Moss, 215.
22. ↑  No inglés orixinal: «intemperate and subject to acts of lunacy».
23. 1 2  Silverman, 292.
24. ↑  Meyers, 192.
25. ↑  Moss, 213–214.
26. ↑  No inglés orixinal: «I scorned Mrs. E simply because she revolted me, and to this day she has never ceased her *anonymous* persecutions.»
27. ↑  Phillips, Mary E. (1926). *Edgar Allan Poe: The Man*. Chicago: The John C. Winston Company. p. 1388.
28. ↑  No inglés orixinal: «abundance of materials for the [masculine] history of action».
29. ↑  No inglés orixinal: «the nurture in the domestic sanctuary of that love of civil liberty which afterwards kindled into a flame and shed light on the world».
30. ↑  Douglas, Ann. *The Feminization of American Culture*. Nova York: Alfred A. Knopf, 1977: 184. ISBN 0-394-40532-3
31. 1 2  "History From America's Most Famous Valleys". Consultado o 13 de outubro de 2007.
32. ↑  No inglés orixinal: «It is almost impossible now to appreciate the vast influence of woman's patriotism upon the destinies of the infant republic».
33. ↑  Bayless, 143–144.
34. ↑  No inglés orixinal: «with the assistance of a few gentlemen more familiar than herself with our public and domestic experience, she has made a valuable and interesting work.»
35. 1 2  "Legacy Profile by Carol Mattingly". *Elizabeth Fries Lummis Ellet (1818-1877)*. Consultado o 16 de abril de 2008. [*Ligazón morta*]
36. ↑  Jerde, Lyn. «Elizabeth Fries Ellet Interpretive Trail is signed, dedicated», p. 9A. 9 de agosto de 2007. *Eden Prairie Sun-Current*.
37. ↑  No inglés orixinal: «No complete system of Domestic Economy, within the limits of a convenient manual, has been published in this country.»
38. ↑  Langer, Sandra L. (1980). "Women Artists in All Ages and Countries by Elizabeth Fries Lummis Ellet". 1, No. 2.
39. ↑  Bayless, 217–220.
40. ↑  Bayless, 227.
41. ↑  Bayless, 251.
42. ↑  No inglés orixinal: «goaded Griswold to his death».
43. ↑  Phillips, Mary E. (1926). *Edgar Allan Poe: The Man*. Chicago: The John C. Winston Company. p. 1575.
44. ↑  Meyer, Annie Nathan; Julia Ward Howe (1891). *Woman's Work in America*. Nova York: Henry Holt and Company. pp. 128.
45. ↑  Kerber, Linda (1997). *Toward an Intellectual History of Women: Essays*. Chapel Hill, NC: UNC Press. pp. 67-68. ISBN 0807846546.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Elizabeth F. Ellet*** |

### Bibliografía

* Bayless, Joy (1943). *Rufus Wilmot Griswold: Poe's Literary Executor* (Edición tapa dura ed.). Nashville: Vanderbilt University Press.
* Meyers, Jeffrey (1992). *Edgar Allan Poe: His Life and Legacy* (Edición rústica ed.). Nova York: Cooper Square Press. ISBN 0-8154-1038-7.
* Moss, Sidney P. (1969). *Poe's Literary Battles: The Critic in the Context of His Milieu* (Edición rústica ed.). Nova York: Southern University Press.
* Silverman, Kenneth (1991). *Edgar A. Poe: Mournful and Never-ending Remembrance* (Edición rústica ed.). Nova York: Harper Perennial. ISBN 0-06-092331-8.

### Ligazóns externas

* *Summer Rambles in the West* de Elizabeth F. Ellet (en inglés)
* Elizabeth F. Ellet en Google Books (en inglés)

|  |  |
| --- | --- |
| Control de autoridades | 
* Wd: Q2568715
* WorldCat
* VIAF: 10224727
* BNB: ID
* CERL: cnp01928756
* CiNii: DA01220534
* EBID: ID
* FAST: 29898
* FemBio: 8744
* GND: 172633117
* Gutenberg: 45321
* ISNI: 0000 0000 8089 7997
* LCCN: n79004221
* LibriVox: 14070
* NTA: 183321561
* OBP: ID
* OL: OL217732A
* openMLOL: 140847
* SNAC: w6ns0x2q
* SUDOC: 070424209
* WikiTree: Lummis-57

 |